


Эвге алып баргъан ёл

Бир къач йыл эвельси бизге Джанкойден мусафир кельди. Белли олгъанына коре, олар бизим аилемизнен Къырымда яшагъанда койдеш экенлер.Сюргюнликте исе беребер Самаркъанд виляетининъ Джума шеэринде яшагъанлар. Адет узьре берильген; «Сиз насылсынъыз?», «Къайда яшайсынъыз?», «Насыл ерлештинъиз?» киби суаллер бирильген арада аньанебоюнджа берильген къаве ичип битирильди. Маса устюне исе къанфет, къурабие ве тазе ашлангъан чай кетирильди.                                                                                                                                                                              Мусафирликке кельген къадын эв саибесинен берабер озьара лаф этмек эм де уйлелик емек азырламакъ ичюн ашханеге кетти. Одада Абдурешит кьартбаба, мусафир къартбабам онъа Нури деп мураджаат эте эди — ве мен къалдыкъ. Мен къартбабамнынъ истеген риджасыны эда этмеге азыр алда онынъ янына якъын отурдым. Бу ерде энъ меракълы шей башланды -олар хатырлавларгъа далдылар. Къартлар озьлерининъ осьмюрлик вакъытларыны, дженктен эвельки Акъманайда олгъан яшайышны ве Къырымгъа кочькен куньлери, догрусы, къайткъанлары акъкьында хатырпамагъа башладылар.
  	 Шу вакъыт мусафир Абдурешит къартбабамдан:
  	 —Абдурешит Къырымгъа насыл къайткъанынъ сенинъ акъылынъдамы? Къырым .топрагъына ильк адым аткъан дакъкъаларынъ хатыранъдамы?
Абдурешит къартбаба негедир кулюмсирер  экен, козьлерини къысты ве ашыкъмайып, икяесини башлады. Бу хатырлавлар оны кейфлендиргени корюнип тура эди.
—Сексенинджи сенелернинъ сонъуна таба,—башлады къартбабам,—гъайрыдан
къурулыш (перестройка) бутюн къуветинен кеткен вакъытта, къырымтатарлар озьлерининъ тарихий Ватанларына  кутьлевий суретте  къайтмагъа башладылар.
—Къартбаба, гъайрыдан къурулыш бу не? - деп сорадым мен къартбабамдан.
—Лафымны больме, — деди о, ачувнен,— ве ич бир вакъыт буюклернинъ лафына киришме. Гъайрыдан къурулыш акъкында сизге мектепте сёйлерлер,—деп къошты о огютнен. 
Гъайрыдан къурулыш не олгьаныны манъа анълатмакъ ичюн, озь икяесини  больмеге истемеди. Сонъра фикрини топлап, къартбабам икяесини девам этти. — О вакъытта, эгер сенинъ  хатыранъда  олса,  бутюн  лафпар  тек  Къырым  акькьында  эди. Биз,  Ватангъа  кьайтмакъны  арзу  эткен инсанлар,  Къырымнынъ  эр  анги  еринде  яшамагъа  разы  эдик:  кой,  район меркези,  шеэр — буларнынъ  эписи тек Къырымда  олсун. Биз  энди Ватангъа  ерлешмеге етиштирген, бизге якъын олгъан ватандашларымызнынъ  теркибине кирген сойпарымызгъа, танышларымызга, достларымызгъа, къомшуларымызгъа сукълана эдик. 	Лякин мен омюр аркъадашымнен берабер Озьбекистанда  къалдыкъ. Чюнки эвимиз сатылмай эди.
—Озьбекистанда сизинъ  эвинъиз насыл эди? - дедим, озюмни тутып оламай.
—О-о-о! - деди къартбабам, манъа бакъып, — бизим эвимиз  Джумада энъ яхшы эвлерден бири эди. Балабан, эки къоранталы, газ кечирильген олып, бакъылгъан багъчасы ве юксек юзюм сергиси бар эди. Чокъ къырымтатар къоранталарынынъ кеткени себебинден, эвлернинъ фияты тюшти. Бизим эвимизге онынъ яры фиятыны биле бермей эдилер.
Ерли эали бизим эписи бир кетеджегимизни бипе эди ве шу себептен олар бири-бирисинен анълашып, эвимизни уджуз фияткъа алмагъа истей эдилер. Къырымда эвлернинъ фиятлары зияде паалы олгъаныны бильгенимиз ичюн, бир ёрукъ фият берген акъикъий муштерини бекпемек керек олды.
Балаларымызнынъ эписи энди Къырымда эдилер ве олар ишимизни тездже битирип, Къырымгьа ёл алмамызны тепефон вастасынен токътамай риджа этип, бизни ашыкътыра эдилер.
—Абдурешит, — мусафир къартбабамнынъ лафыны больди, — сизге  чокъ беклемек керек олдымы?  Муштери къолайлыкънен тапылмагъандыр? Сиз о вакъытта насыл яныкълагъанынъызны мен тасавур этем. ...
— Догъру, Нури, чокъ вакъыткъадже яныкъладыкъ... Сиз, меним акъылымда къалгъанына коре, 1989 сенеси кеттинъиз. Биз беклей-беклей болдурдыкъ ве, ниает, озь эвимизни дигерлери теклиф эткен парагъа бакъкъанда бираз зияде берген алыджыгъа саттыкь. Мен ойле эткениме языкъсынмайым. Озьбекистанда омюримиз кечкен шу элли йыл девамында биз чокъ шейлерге ириштик. Халкъымыз ят ерперде чокъ мусибетлерни башындан кечирип, сагъ къалмагъа, эвлер къурмагъа, бала догъурмагьа, оларгъа тасиль бермеге, аякъкьа турсатмагъа, озь тилимизни ве медениетимизни сакълап къалмагъа наиль олды. Озьбекистанда элли йыл яшадыкъ ве бутюн бу вакъыт ичинде мусафирликте яшагъанымызны эм де эртекеч акъикъат енъеджегини ве биз баба-деделеримизнинъ топрагъына къайтаджагъымызны биле эдик. «Ту-154» ава пайнерининъ йымшакъ  отургъычларында отургъан ве, ниает, Къырымгъа учкъан вакъытта, биз чокътан беклеген шу бахытлы кунь етип кельди. Шу куньден эвель биз не къадар юкъусыз геджелер отькердик, не къадар хаялландыкъ ве не къадар яныкъладыкъ!
Къырымда мени балаларым беклегенини, эльбетте, биле эдим. Биз анда озюмизни яхшы дуймамыз ичюн, олар эр шейни этеджеклерине эмин эдим. Лякин, бунъа бакъмадан, ярым асырдан сонъ Ватаннен корюшюв - бу шакъа дегипь эди!
Мен учакътаки ёлджуларгъа бакътым ве юрегим къуванчкъа толды,чюнки оларнынъ чокь  къысмыны къырымтатарлар тешкиль эте эди. Бу оларнынъ къырымтатар тилинде янъгъырагъан лафларындан,эм де къартларнынъ башларындаки менимкине ошагъан шекильде къара я да кок тюслю къаракуль къалпакъларындан, эм де адамларнынъ чересинде акс эткен къуванч ве зе-джанларындан анълашыла эди - я олар да эвлерине уча эдилер де!
Учкъан вакъытымызда, отургъан еримде сес чыкъармайып, бир шей олмасын, бизге озь балаларымызнен ве якъынларымызнен корюшмек къысмет этсин, эм де догьмуш Акъманай коюни корьмеге манъа имкян яратсын деп, Аллагъа ялварып, дуа эттим.
Алла меним дуамны эшитти. Учакъ Минеральные воды деген ерде бир кере къонгъан сонъ, Акъмесджиттеки ава лиманына йымшакътан энди. Мына, биз энди ана топракъ узеринде биринджи адымларымызны атмакътамыз. Бу унутылмайджакъ  дуйгъу!
Юклеримизни алгъан сонъ биз аэровокзал бинасындан тышкъа чыкътыкъ ве огьлум Абкеримни козь бакъышымнен къыдырмагъа башладым. 0, бизни къаршыламакъ керек эди.
Бекпенмегенде биз 80-нджи сенелери мот олгъан ве насылдыр бир музыка такъымы чалгъан догъмуш «Гузепь Къырым» йырынынъ авасыны эшиттик. Трубанынъ озюне хас сеси айырылып тура эди. Бу о дереджеде хош ве бекленильмеген эди ки, биз ве бизнен берабер даа янъчыкъ  учып кельген баш-къа къырымтатарлар да айретленип, лякин черелери кулюмсиреп, шу ава кельген тарафкъа бакътылар.
Бутюн ёлджулар ве оларнен берабер биз де, белли бир къырымтатар адамыны музыканен къаршылап алапар деп, тюшюндик. Ёлджулар акъымыны кесил, манъа догъру келеяткъан огълум Абкеримни  ве онынъ янында энди къырымтатар маршыны чалып, адымлагъан чалгъыджыларны корьгенде мен пек айретлендим.                                                                                 Тек шу ерде бизни, яни мен ве омюр аркъадашымны бойле тантаналы суретте къаршылагъанларыны анъладым. Юрегим балаларым ве озюм ичюн гъурурнен толып-ташты.  Корюшюв къуванчыны тарифлемек мукюн дегиль, биз ислеримизни зорнен туттыкъ. Биз, эльбетте де, къучакълаштыкъ, опюштик. Къуванчымызнынъ  сынъыры ёкъ эди. Бири-биримизге озюмизни насыл дуйгъанымыз,                                                                                   сагьлыгьымыз  акъкъында  суаль  бердик.  Амма буларнынъ эписи шу дакъкъада арткъач эди - къуванчлы черелер озьлери акъкъында озьлерй айта эдилер. Огълум шу дакъкъада бизни озь достларынен таныштырды. Бизим учакънен учып кельген ёлджулар ве оларны къаршыламагъа чыкъкъанлар бизим янымызда токъ-тай, тебессюмнен бизге баягъы вакъыт бакъа, сонъ ёлларыны давам эте эдилер. Сонъра бизни микроавтобускъа девет эттилер ве биз Сеитлер къасабасына ёл алдыкъ. ЁЛ бою мен пенджереден бакътым ве Къырым табиатыны сейир этип кеттим. Кузь мевсими укюм сюрмекте эди. ЁЛ бою оськен тереклер сонъки сараргъан япракъларыны ташламакъта эдипер. Айдалгъан тарпалар артындан койлер корюне ве буларнынъ эписи манъа ойле якъын ве догъмуш эди ки, къуванчымдан агъламагъа истей эдим. Бу — меним догъмуш Къырымымнынъ корюнюши эди!
Къарасувбазарны кечеяткъанда мен огьлума микроавтобусны  токътатмакъны риджа этим. Бу къадимий шеэрнен мени ич бир шей багъламай эди. Амма мен бу шеэр акъкъында о къадар чокъ эшиткен эдим ки, шу афсаневий топракъта бир дакъка тик турмагъа эм деонынъ авасындан нефес алмагъа истедим.
Ниает, бйз Сеитпер къасабасына якъынлаштыкъ. Бу— шеэр корюнюшиндеки къа-саба. Бу ерде меним балаларым ерлешмеге наиль опдылар. Къасабаны — онынъ кениш, ешилликлер чокь, абадан сокъакъларыны ве тертипнен ерлешкен эвлерини бир кереден бегендим.
[bookmark: _GoBack]Огълумнынъ айткъан лафларындан, бу район меркези олгъаныкы ве мында учь мектеп ерлешкенини, озь вакътында бутюн Советлер бирлигине бепли консерва заводы, мелкомбинат ве башкъа ишханелер олгъаныны анъладым. Ондан гъайры автовокзал эм де онынъ янында «Нижнегорская» демирёл станциясы олгьаны къолайлыкъ ярата эди.
Биз кеткен машииа тезлигини эксильтти ве ёл четине чыкъып, Крымская сокъагъындаки 69 санлы эв янына келип токътады.  Айдавджы кельгенимизни хабер этмек ичюн сигнап береджек эди, амма шу арада ёл къапусы ачылып, балаларым ве торунларым чапып чыкътылар.
Бу корюшюв ава лиманындаки корюшювге бакъкъанда баягъы эеджанлы олып кечти. Къуванч козьяшпары чокъ олды. Биз къучакълаштыкъ, опюштик, бири-биримизнинъ козьлеримизге бакътыкъ. Санки, биз берабер ве Къырымда олгъанымызгъа ишанч асыл этмекни истей эдик.
Янымыздаки  эвлерден къомшулар чыкътылар, кулюмсиреп бакътылар ве бизнен берабер къувандылар. Базылары исе янымызгъа кельдилер, селямлаштылар эм де яхшы келип чыкъкъанымызнен хайырладылар.
...Абдурешит къартбабам икяесини битирир экен, мусафирге бакъты да бойле деди:
— Билесинъми, Нури, бутюн ёллардан энъ яхшы ёл - бу догьмуш эвге алып баргъан ёл! Сен меннен разысынъмы?..

